Bob Pastor

**Bob Pastor, alk. Robert E. Pasternak** (26. tammikuuta 1914 – 26.  tammikuuta 1996) oli yhdysvaltalainen 1930- ja 1940-lukujen raskaansarjan ammattilaisnyrkkeilijä, joka oli vuonna 1939 MM-ottelussa Joe Louisia vastaan. Pastoria pidettiin suomalaisen Gunnar Bärlundin raskaansarjan menestyksellisen kauden 1937-1938 mahdollisena vastustajana, mutta ottelua heidän välillään ei nähty. Kaikkiaan Pastor voitti 65 ottelustaan 53, hävisi 7 ja otteli 5 ratkaisematonta.

Bob Pastor aloitti ammattilaisuransa tammikuussa 1935 21-vuotiaana. Ensimmäiset kahdeksan ottelua marraskuun alkuun 1935 päättyivät Pastorin voittoon. Sen jälkeen hän otteli ensin ratkaisemattoman ja koki pistetappion Steve Dudasille, jonka hän kohtasi pian uudelleen voittaen silloin pistein. Dudas-voiton jälkeen Pastor otteli 12 peräkkäistä voitollista ottelua; viimeisimpänä Ray Impelletiere, jonka voittaminen toi Pastorille New Yorkin osavaltion raskaansarjan mestaruustittelin 18. joulukuuta 1936.

Pastor sai 28. tammikuuta vastaansa raskaansarjan nousevan tähden Joe Louisin, joka oli kokenut kesäkuussa 1936 yllätystappion saksalaiselle Max Schmelingille, mutta haki nyt nousua raskaansarjan mestaruusotteluun. Ottelussa Louisia vastaan Pastor kesti kaikki 10 erää häviten selvästi pistein. Tämän jälkeen Pastor voitti tiukassa ottelussa Bob Nestellin, mutta hävisi pistein seuraavassa marraskuun 1937 ottelussa Nathan Mannille. Keväällä 1938 Pastor kävi tiheään tahtiin voitokkaita otteluita kohdaten huhtikuussa 1938 Lou Novan ottelun päättyessä ratkaisemattomaan. Tiiviin ottelutahdin jatkuessa hän otteli neljä voitokasta ja sen jälkeen ratkaisemattoman entisen raskaan keskisarjan maailmanmestarin Maxie Rosenbloomin kanssa elokuussa 1938. Rosenbloom-tasapelin jälkeen Pastor saavutti kaksi voittoa, mutta koki joulukuussa 1938 hajaäänituomiolla tappion Gus Doraziolle. Sen jälkeen hän otti kuusi voittoa; yhtenä Uusi-Seelannin Maurice Stricklandista.

Syksyllä 1938 oli vahvasti käynnissä keskustelut suomalaisen Bärlundin ja Pastorin välisestä ottelusta, mutta asia lykkääntyi ja lopulta jäi toteutumatta.

Bob Pastor nousi saavuttamiensa voittojen perusteella raskaansarjan maailmanmestariksi kohonneen Joe Louisin vastustajaksi 20. syyskuuta 1939 Detroitissa. Pastor putosi ottelussa kanveesiin neljä kertaa ensimmäisessä erässä ja kerran toisessa erässä, ennen kuin hävisi mestarille tyrmäyksellä 38 sekuntia ennen 11. erän loppua. *[[The Ring]]*-lehti nimesi ottelun vuoden otteluksi vuonna 1939.

Seuraavan kerran Pastor nousi kehään joulukuussa 1939 ja sen jälkeen kesäkuussa 1940 voittaen molemmat ottelut. Syyskuussa 1940 hän kohtasi Billy Connin, raskaan keskisarjan maailmanmestarin. Pastor hävisi tämän ottelun teknisellä tyrmäyksellä 13. erässä. Sen jälkeen hän kävi vuosien 1941-42 aikana 14 tappiotonta ottelua mm. ulkomailla eli Kanadan Torontossa voittamassa Al Delaneyn lokakuussa 1941, New Yorkissa Gus Lesnevichin tammikuussa 1942, Clevelandissa Jimmy Bivinsin huhtikuussa 1942 ja ottelemalla ratkaisemattoman Tami Mauriellon kanssa toukokuussa 1942. Lokakauussa 1942 hän kohtaisi Bivinsin uudelleen, mutta tällä kertaa Pastorille tuli hajaäänitappio. Pastor päätti uransa tähän otteluun.

## Lähteet